Карцінная галерэя імя Леаніда Ніканоравіча Дробава

Карцінная галерэя імя Леаніда Ніканоравіча Дробава — мастацкая галерэя ў г. п. Акцябрскі. Філіял Цэнтра гісторыі і культуры Акцябрскага раёна.

 Апісанне 
Заснавана па ініцыятыве Акцябрскага райвыканкама як карцінная галерэя. Адкрыта для наведвальнікаў 6 лістапада 1990 г. У 1995 у сувязі з ліквідацыяй галерэі і Музея народнай славы рэарганізавана ў Цэнтр гісторыі і культуры Акцябрскага раёна. У 2005 г. паводле рашэння Акцябрскага райвыканкама галерэя выведзена са складу цэнтра з сучаснай назвай. Галерэяй кіравалі С. А. Кавалёва, Т. А. Семака, А. Ф. Гарбар. З 2006 г. дырэктар Н. В. Заброцкая.

Агульная экспазіцыйна-выставачная плошча галерэі 127 м², плошча пастаяннай экспазіцыі 42 м². Асноўны фонд (2008) налічвае 166 адзінак захоўвання, навукова-дапаможны — 91 адзінку.

У фондзе калекцыі жывапісных работ Л. Дробава, графікі, скульптуры, фотаздымкаў фотакарэспандэнта газеты «Звязда» Я. Пясецкага і інш. Першыя экспазіцыі прадстаўлены творамі беларускага мастака, доктара мастацтвазнаўства, прафесара, лаўрэата Дзяржаўнай прэміі Беларусі, ганаровага грамадзяніна г.п. Акцябрскі Л. Дробава.

Галерэя мае 3 выставачныя залы. Дзейнічае пастаянная экспазіцыя, прысвечаная жыццю і дзейнасці Л.Дробава. Тут прадстаўлены асабістыя рэчы мастака, дакументы, навуковыя працы і інш.

 Спасылкі 

Катэгорыя:Музеі Гомельскай вобласці
Катэгорыя:Культура Акцябрскага раёна
Катэгорыя:Славутасці Акцябрскага раёна
Катэгорыя:Акцябрскі раён
Катэгорыя:Акцябрскі (гарадскі пасёлак)